Кулданбес көмүр кени
Кулданбес көмүр кени Жалал-Абад облусунун Сузак районунда, Фергана тоо тизмегинин түштүк-батыш тарамында, Онкарайры (Көгарт суусунун сол куймасы) – Талдысуу (Жазы суусунун оң куймасы) сууларынын аралыгында. Кен 1928-ж. белгилүү. 1944- жана 1988-ж. издөө, 1991–93-ж. чалгындоо иштери жүргүзүлгөн. Юра катмарынын көмүрлүү туюк свитасында 6 кабат жана кабатчалар бөлүгөн. Алардын ичинен КI жана КII кабаттары өнөр жайлык мааниге ээ. Бул кабаттардын калыңдыгы 0,3 мден 4,35 мге чейин өзгөрөт. Сапаты боюнча көмүрдүн болжол маркасы (Д) узун жалындуу. Күлдүүлүгү 7,85%тен 33,26%ке чейин. Орточо күйүү жылулугу 25,5 МДж/кг (6092 ккал/кг) түзөт. Болжол ресурсу 11,6 млн т. Түштүк-чыгыш бөлүгүнүн ачык жол менен казып алууга жарамдуу запасы 286 миң т бекитилген. Түндүк-чыгыш участкасынын бекитилген запасы (С2 категориясы боюнча) 144 миң т. Кенден кичи ишканалар көмүр казып алууда.

Колдонулган адабияттар
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
 Кыргызстандын кен байлыктары